རྔོན་པ་དེ་གཉིས་མགྱོག་པོར་ཡུལ་ལ་སོང་ནས་སྡེ་མི་ཚོར་བུ་མོ་དང་རྟ་རྣམས་མཐོང་ཚུལ་ལབ་པ་ལ།ཡུལ་དེའི་སྐྱེས་པ་སྐོར་ཞིག་རྟ་ལ་ཞོན་ནས་སྐད་ཅིག་གིས་བུ་མོ་བསུ་བར་ལམ་ལ་ཆས་སོང་།རྟ་པ་ཚོས་ཡུན་རིང་བདའ་ཡང་རྟ་གསེབ་དེས་རྔོག་མ་རླུང་དུ་སྐྱོད་ཅིང་འཚེར་སྐད་ལྷང་ལྷང་སྒྲོག་བཞིན།བུ་མོ་དང་རྟེའུ་ཕྲུག་གཉིས་ཀྱི་མཐའ་སྐོར་ནས་རྟ་པ་རྣམས་ཐག་ཉེར་བཏུད་པར་འགོག་རྒོལ་ཡང་ཡང་བྱས།རྟ་པ་ཚོས་ཞགས་ཐག་འཕངས་ནས་རྟ་གསེབ་འཛིན་ཐབས་བྱས་ཀྱང་རྟ་གསེབ་གཏན་ནས་འཛིན་མ་ཐུབ་པར་མ་ཟད།རྟ་གསེབ་དེས་མིག་གཉིས་སྐར་ཆེན་བཞིན་འོད་དུ་འཚེར་ཞིང་།སྣ་ཁུང་ནས་ཤུགས་སྒྲ་བསྒྲགས།རྨིག་པས་གློག་འཁྱུག་པ་ལྟར་ས་ལ་བྲད་ནས་འཇིགས་སྣང་མེད་པར་བུ་མོ་དང་རྟ་ཁྱུའི་མཐའ་ཁར་རྒྱུག་ཤད་འཐེན་ནས་སྲུང་སྐྱོབ་བྱས།བུ་མོ་བསུ་བར་ཡོང་བའི་རྟ་པ་རྣམས་རྟ་གསེབ་ཀྱི་འགོག་རྒོལ་སྙིང་སྟོབས་ལ་ཡིད་སྨོན་སྐྱེས་ཏེ།ཁོ་ཚོའི་སེམས་ལ།རྟས་བུ་མོ་སར་འཕངས་ནས་ཁ་སྦུབ་ཏུ་མ་གྱེལ་བ་ཡིན་ན་ཁོ་ཚོས་བུ་མོ་གཏན་ནས་འཛིན་ཐབས་མེད་ཨང་སྙམ་ནས་བུ་མོ་རྟ་རྒྱབ་ནས་སར་འཕངས་པའི་རྟ་ལ་བཀའ་དྲིན་ཞུས་པ་རེད།